Author: Miorita Got
Last saved by: user

Ministerul Educaţiei şi Cercetării 
Direcţia Generală pentru Învăţământ Preuniversitar                                                                                    

Concursul Naţional de Limba şi Literatura Română ,,Mihai Eminescu”
                                                – etapa naţională, 2005 –

Clasa a X-a
•	Toate subiectele sunt obligatorii. Se acordă 10 puncte din oficiu.
•	Timpul efectiv de lucru este de trei ore.

Subiectul I (50 de puncte)
Realizează un eseu argumentativ de 2-4 pagini, în care să prezinţi particularităţile structurilor narative în două opere epice studiate (pot fi ale aceluiaşi scriitor sau ale unor autori diferiţi). Punctul de plecare pentru eseul tău va fi următoarea aserţiune a lui Umberto Eco: „ Pădurea este o metaforă pentru textul narativ, nu numai pentru textele de basm, ci pentru orice text narativ. […] O pădure este, ca să folosesc o metaforă a lui Borges […], o grădină cu cărări ce se bifurcă. Chiar şi atunci când într-o pădure nu există poteci trasate, oricine îşi poate trasa propriul parcurs, hotărând să o ia la dreapta sau la stânga de la un anumit copac, şi tot aşa, făcând câte o alegere la fiecare copac întâlnit în cale. Într-un text narativ, cititorul este constrâns în fiece moment să efectueze o alegere. Mai mult, această obligaţie de a alege se manifestă şi la nivelul fiecărui enunţ, cel puţin la fiece ocurenţă a unui verb tranzitiv. În timp ce vorbitorul se pregăteşte să-şi încheie fraza, noi, fie şi inconştient, facem un pariu, îi anticipăm alegerea sau ne întrebăm preocupaţi ce alegere va face.” (Umberto Eco, Şase plimbări prin pădurea narativă)
În elaborarea eseului, vei respecta structura textului argumentativ: ipoteza (enunţarea clară a problematicii şi exprimarea propriei opinii, privind afirmaţia pusă în discuţie); enunţarea şi susţinerea a trei argumente (pro sau contra), stabilite pe baza afirmaţiei citate; concluzia (întărirea ipotezei, prin reluarea sa în mod nuanţat).

Notă ! Pentru conţinutul eseului, vei primi 30 de puncte; pentru redactarea eseului, vei primi 20 de puncte (organizarea ideilor în scris;  utilizarea  limbii  literare; abilităţi de analiză şi de argumentare; originalitate în valorificarea informaţiei şi în expresie; respectarea normelor de ortografie şi de punctuaţie; aşezarea textului în pagină).

Subiectul al II-lea (40 de puncte)
Citeşte următorul fragment din nuvela “Cezara” de Mihai Eminescu şi răspunde cerinţelor formulate.
                                        “Iubite în Cristos nepoate, 
Este o frumuseţe de zi, acum când îţi scriu şi sunt atât de plin de dulceaţa cea proaspătă a zilei, de mirosul câmpiilor, de gurele înmiite ale naturei, încât pare că-mi vine să spun şi eu naturei ceea ce gândesc, ce simt, ce trăieşte în mine. Lumea mea este o vale, încunjurată din toate părţile de stânci nepătrunse, cari stau ca un zid dinspre mare, astfel încât suflet de om nu poate şti acest rai pământesc, unde trăiesc eu. […] De jur împrejur stau stâncile urieşeşti de granit ca nişte păzitori negri. […] Stâncele nalte fac ca orizontul meu să fie îngust. O bucată de cer am numai, dar ce bucată! Un azur întunecos, limpede, transparent, şi numai din când în când câte un nourel alb, ca şi când s-ar fi vărsat lapte pe cer. În mijlocul insulei e un lac, în care curg patru izvoare cari ropotesc, se sfădesc, murmură, răstoarnă pietricele toată ziua şi toată noaptea. E o muzică eternă în tăcerea văratică a văii şi prin depărtare, prin iarba verde, pe costişe de prund, le vezi mişcându-se şi şerpuind cu argintul lor fluid, transparent şi viu, aruncându-se în braţele bulboanelor, în care se-nvârtesc nebune, apoi repezindu-se mai departe, până ce, suspinând, s-adâncesc în lac. În mijlocul acestui lac, este o nouă insulă mică cu o dumbravă de portocale. În acea dumbravă este peştera, ce am prefăcut-o-n casa şi prisaca mea. […] Lucrez toată ziua câte ceva. Ştii că-n tinereţa mea am fost la un sculptor. De aceea, după ce-am netezit granitul peşterei mele, am împlut suprafaţa păreţilor cu ornamente şi basoreliefuri, cum le împli tu cu schiţe. […] Pe un părete e Adam şi Eva... Am cercat a prinde în aceste forme inocenţa primitivă... Nici unul din ei nu ştie încă ce-nsemnează iubirea... ei se iubesc fără s-o ştie… [...].
										Euthanasiu “

1. Precizează şi exemplifică patru caracteristici ale situaţiei de comunicare ilustrate în textul citat .                                     8 puncte
2. Comentează, în 10-15 rânduri, mijloacele expresive ale limbajului.   	                                                       12 puncte
3. Gérard Genette afirma că  ”nu există povestire fără descriere”. Exprimă-ţi opinia despre funcţiile 
    descrierii de tip tablou în textul epic, formulând şi două argumente în susţinerea punctului tău de vedere.                   10 puncte

Notă! Pentru redactarea răspunsurilor, vei primi 10 puncte.

Autor: prof. dr. Mioriţa Got, Inspector general M.Ed.C.